Genade, onbeskryflik groot. – NG Vishoek
Home / Genade, onbeskryflik groot.
In die Ou Testament was dit in 'n sekere sin makliker. Daar het voorskrifte gegeld wat dit duidelik uitgespel het wat gedoen kon word wanneer iemand benadeel is. Ons ken die bekende uitdrukking, waarna Jesus ook verwys het: 'n oog vir 'n oog, en 'n tand vir 'n tand. Dit het behels dat iemand 'n ander in eie munt kon terug betaal vir skade wat berokken is. En daarmee was die saak besleg en afgehandel. Geen haan kon weer daarna kraai nie.
Maar Jesus het ons kom leer dat vergifnis 'n baie beter – hoewel moeiliker – opsie is. Een kwaad kan tog nie regtig 'n ander kwaad uitkanselleer nie. Waar eindig mens uiteindelik op as daar 'n bose kringloop ontstaan van vergelding? Vergifnis, wat uit genade voortspruit, verwyder die angel, die gif uit 'n situasie deur presies die teenoorgestelde te doen as wat verwag word. Om nie te gee wat die ander 'verdien' nie. Of, om te gee wat die ander nie 'verdien' nie. Want, dis wat genade impliseer: om kwyt te skeld, om oor die hoof te sien, ongeag die prys, ongeag die opoffering. So dien jy nie net die belange van ander nie, maar doen jy wat Jesus Christus kom voorleef het: Deur sy genade is ons vergewe. Wie dus nie kan vergewe nie, verstaan nie dankbaarheid nie, en allermins genade.
Ons is al gekondisioneer deur die oorbeklemtoning van sogenaamde menseregte. Dit het 'n baie gevalle in 'n euwel ontaard omdat sekere mense letterlik met moord wegkom deur agter die Grondwet weg te kruip, soos mense in die Ou Testament die wet as skild gebruik het.
Here, laat asseblief u genade oor my spoel vandag sodat ek genade kan betoon – uit dankbaarheid vir u vergifnis.
Bron: http://www.versndag.co.za/index.php?option=com_content&view=article&id=349%3Avers-n-dag-20-mei-2011&catid=1%3Aversndag&Itemid=6&lang=af